**Ventspils pilsētas pašvaldības**

**IKT pilotprojektu finansēšanas konkursa**

**NOLIKUMS**

1. **Vispārīgie noteikumi**
2. Šis nolikums (turpmāk – Nolikums) nosaka kārtību, kādā Ventspils pilsētas pašvaldība piešķir finansējumu informācijas un komunikācijas tehnoloģijas (turpmāk – IKT) nozares uzņēmumu pilotprojektu īstenošanai pašvaldības atbalsta programmas ietvaros.
3. Ventspils pilsētas pašvaldības IKT pilotprojektu finansēšanas konkursu (turpmāk – Konkurss) rīko un organizē Ventspils pilsētas pašvaldības iestāde Ventspils Digitālais centrs (turpmāk – Organizētājs), adrese: Akmeņu iela 3, Ventspils, LV 3601, e-pasta adrese: vdc@ventspils.lv.
4. Konkursam iesniegtos pieteikumus vērtē Ventspils pilsētas domes Uzņēmējdarbības veicināšanas komisija (turpmāk – Komisija), nepieciešamības gadījumā pieaicinot speciālistus, neatkarīgus ekspertus, kuri darbojas saskaņā ar Nolikumu.
5. Piedalīties Konkursā un pretendēt uz Nolikumā noteiktā atbalsta saņemšanu var komersanti un personas, kas VID Nodokļu maksātāju reģistrā ir reģistrējušās kā saimnieciskās darbības veicēji (turpmāk – Pretendenti).
6. Pieteikšanos Konkursam izsludina un informāciju par Nolikumu publicē Organizētājs vietējā laikrakstā un Ventspils pilsētas portālā [www.ventspils.lv](http://www.ventspils.lv) ne retāk kā reizi gadā.
7. Organizētājs sadarbībā ar Ventspils pilsētas domes Pilsētas mārketinga nodaļu pirms katras atlases Konkursa ietvaros veic informatīvu kampaņu par Konkursu, tajā iesaistot pēc iespējas plašāku interesentu loku.
8. **Konkursa mērķis, uzdevums un sasniedzamie rezultāti**
9. Konkursa mērķis ir sekmēt jaunu IKT risinājumu – infrastruktūras, aprīkojuma vai programmatūras izstrādi, testēšanu un ieviešanu Ventspilī, veidojot Ventspils pilsētu kā viedo tehnoloģiju centru.
10. Konkursa uzdevums ir atbalstīt IKT jomas uzņēmumu veidošanos un darbību Ventspils pilsētas administratīvajā teritorijā, līdzfinansējot projektus IKT jomā.
11. Atbalsts tiek sniegts mazajiem un vidējiem komersantiem, kas noteikti Eiropas Komisijas 2014. gada 17. jūnija Regulas (ES) Nr. 651/2014, ar ko noteiktas atbalsta kategorijas atzīst par saderīgām ar iekšējo tirgu, piemērojot Līguma 107. un 108. pantu, 1. pielikumā.
12. Saskaņā ar Ventspils IKT nozares attīstības stratēģiju un rīcības plānu 2014. – 2020. gadam Ventspils pilsētas pašvaldības izveidotās atbalsta programmas ietvaros sasniedzamie rezultāti ir:
	1. Ventspils pilsētā aktīvo IKT uzņēmumu pieaugums;
	2. nodarbināto skaita pieaugums IKT uzņēmumos ar nodarbinātības vietu Ventspils pilsēta;
	3. Ventspils pilsētas tēla un atpazīstamības pieaugums Latvijā un starptautiski, pozicionējot Ventspili kā labāko izvēli dzīvošanai, izglītībai, zinātnei un komercdarbībai IKT nozarē.
13. **Attiecināmās aktivitātes un attiecināmās izmaksas**
14. Attiecināmās aktivitātes ir jauna IKT risinājuma – infrastruktūras, aprīkojuma vai programmatūras izstrāde, testēšana un ieviešana Ventspilī, kas nodrošina Ventspils pilsētas veidošanu kā viedo tehnoloģiju centru kādā no jomām, kas minētas Nolikuma 26.5. punktā.
15. Konkursa ietvaros tiek atbalstīta tikai tāda IKT risinājuma izstrāde, testēšana un ieviešana, kas ietver preces un/vai pakalpojumus, kuri ir jauni vai kuriem ir būtiski uzlabotas to funkcionālās īpašības un paredzamais lietošanas veids (piemēram, būtiski mainīti tehniskie parametri, sastāvdaļas un materiāli, pievienotā programmatūra, lietotājam draudzīgās īpašības vai citas funkcionālās īpašības).
16. Konkursa ietvaros par attiecināmām tiek uzskatītas šādas izmaksas:
	1. atlīdzība par darba veikšanu – IKT pilotprojektā nodarbinātā personāla darba alga un darba devēja veiktās valsts sociālās apdrošināšanas obligātās iemaksas, kā arī citi normatīvajos aktos noteiktie darba ņēmēja labā obligāti veicamie maksājumi (projekta vadības darba samaksa un citas administratīvās izmaksas nevar pārsniegt 10% (desmit procentu) no projekta kopējā budžeta;
	2. instrumentu, iekārtu un tā aprīkojuma iegādes, materiālu un līdzīgu produktu izmaksas, ciktāl tie nepieciešami attiecināmo aktivitāšu īstenošanai;
	3. ārējo pakalpojumu izmaksas, ja pakalpojumi nepieciešami attiecināmo aktivitāšu īstenošanai;
	4. pievienotās vērtības nodokļa maksājumi, ja tos nevar atgūt atbilstoši normatīvajiem aktiem par pievienotās vērtības nodokli.
17. Izmaksas tiek attiecinātas no brīža, kad ar Pretendentu tiek parakstīts līgums par finansējuma piešķiršanu (Nolikuma 50. punkts).
18. **Atbalsta apjoms**
19. Kopējais Konkursā atbalstītajiem projektiem piešķirtais Ventspils pilsētas pašvaldības finansējuma apmērs nepārsniedz Ventspils pilsētas pašvaldības kārtējā gada budžetā konkursam apstiprināto līdzekļu apmēru.
20. Viena IKT pilotprojekta minimālais atbalsta apjoms ir EUR 2 000 EUR, bet maksimālais apjoms EUR 15 000.
21. Pretendentam, kurš atbilst Nolikuma 26. punktā ietvertajām prasībām, IKT pilotprojekta atbalsta intensitāte tiek noteikta robežās no 50% (piecdesmit procentu) līdz 80% (astoņdesmit procentu) no attiecināmajām izmaksām:
	1. 50% (piecdesmit procentu) var tikt piešķirti Pretendentam, kurš sniedzis apliecinājumu, ka gadījumā, ja tiks pieņemts lēmums par atbalsta piešķiršanu, tas pirms finansējuma pirmās daļas saņemšanas Ventspilī nodarbinās vienu Ventspilī deklarētu darbinieku. Vienam darbiniekam jābūt deklarētam Ventspilī visā projekta īstenošanas laikā, bet ne mazāk kā 12 (divpadsmit) mēnešus;
	2. 60% (sešdesmit procentu) var tikt piešķirti Pretendentam, kurš sniedzis apliecinājumu, ka gadījumā, ja tiks pieņemts lēmums par atbalsta piešķiršanu, tas pirms finansējuma pirmās daļas saņemšanas Ventspilī nodarbinās divus Ventspilī deklarētus darbiniekus. Diviem darbiniekiem jābūt deklarētiem Ventspilī visā projekta īstenošanas laikā, bet ne mazāk kā 12 (divpadsmit) mēnešus;
	3. 70% (septiņdesmit procentu) var tikt piešķirti Pretendentam, kurš sniedzis apliecinājumu, ka gadījumā, ja tiks pieņemts lēmums par atbalsta piešķiršanu, tas pirms finansējuma pirmās daļas saņemšanas Ventspilī nodarbinās trīs Ventspilī deklarētus darbiniekus. Trīs darbiniekiem jābūt deklarētiem Ventspilī visā projekta īstenošanas laikā, bet ne mazāk kā 12 (divpadsmit) mēnešus;
	4. 80% (astoņdesmit procentu) var tikt piešķirti Pretendentam, kurš sniedzis apliecinājumu, ka gadījumā, ja tiks pieņemts lēmums par atbalsta piešķiršanu, tas pirms finansējuma pirmās daļas saņemšanas Ventspilī nodarbinās 4 un vairāk Ventspilī deklarētus darbiniekus. Četriem darbiniekiem jābūt deklarētiem Ventspilī visā projekta īstenošanas laikā, bet ne mazāk kā 12 (divpadsmit) mēnešus.
22. Konkursa ietvaros piešķirtais pašvaldības finansējums tiek piešķirts kā komercdarbības atbalsts, ievērojot 2013. gada 18. decembra Regulas (ES) Nr.1407/2013 par Līguma par Eiropas Savienības darbību 107. un 108.panta piemērošanu *de minimis* atbalstam (turpmāk – Komisijas regula Nr.1407/2013) nosacījumus.
23. Organizētājs pirms *de minimis* atbalsta piešķiršanas pārliecinās, vai piešķiramā atbalsta apmērs kopā ar attiecīgajā fiskālajā gadā un iepriekšējos divos fiskālajos gados piešķirto *de minimis* atbalstu nepārsniedz Komisijas regulas Nr.1407/2013 3. panta 2. punktā noteikto maksimālo *de minimis* atbalsta apmēru vienam vienotam uzņēmumam, atbilstoši Komisijas regulas Nr.1407/2013 2. panta 2. punktā minētajai definīcijai, arī pārliecinās par atbalsta Pretendenta sniegtās informācijas patiesumu vismaz publiskajās informācijas sistēmās,.
24. *De minimis* atbalsts netiek piešķirts nozarēm un darbībām, kas minētas Komisijas regulas Nr.1407/2013 1. panta 1. punktā, kā arī, ja Pretendents darbojas kādā no Komisijas regulas Nr.1407/2013 1. panta 1. punktā minētajā neatbalstāmajā nozarē, tas nodrošinās darbību vai izmaksu nošķiršanu atbilstoši Komisijas regulas Nr.1407/2013 1. panta 2. punkta noteiktajam.
25. Nolikuma ietvaros saņemto atbalstu Pretendents nevar izmantot vienu un to pašu attiecināmo izmaksu finansēšanai citu atbalsta programmu vai projektu ietvaros, kas tiek finansēti no Eiropas Savienības finanšu avotiem, kā arī citiem valsts vai pašvaldību budžeta līdzekļiem, kā arī nevar apvienot (veikt atbalsta kumulāciju) ar citu *de minimis* atbalstu vai ar citu atbalstu par tām pašām attiecināmajām izmaksām citu aktivitāšu un pasākumu ietvaros, kas tiek finansēti no Eiropas Savienības finanšu avotiem, kā arī citiem valsts vai pašvaldību budžeta līdzekļiem.
26. *De minimis* atbalstu uzskata par piešķirtu brīdī, kad pieņemts Nolikuma 48. punktā noteiktais lēmums.
27. Lēmums par *de minimis* atbalsta piešķiršanu Konkursa ietvaros tiek pieņemts, ievērojot Komisijas regulas Nr.1407/2013 7. panta 4. punkta un 8. panta nosacījumus.
28. *De minimis* atbalsta uzskaite tiek veikta saskaņā ar normatīvajiem aktiem par *de minimis* atbalsta uzskaites un piešķiršanas kārtību un *de minimis* atbalsta uzskaites veidlapu paraugiem. Organizētājs nodrošina informācijas ievadīšanu un aktualizēšanu par šī Konkursa ietvaros piešķirto komercdarbības atbalstu *de minimis* atbalsta uzskaites sistēmā.
29. Konkursa ietvaros naudas līdzekļi tiek izsniegti divās daļās:
	1. pirmā daļa 20% (divdesmit procentu) apmērā pēc līguma parakstīšanas par atbalsta piešķiršanu un atbilstoša rēķina saņemšanas;
	2. otrā daļa atlikušajā atbalsta apmērā pēc gala atskaites aizstāvēšanas Komisijā un atbilstoša rēķina saņemšanas.
30. **Atbalsta saņēmējs**
31. Pretendents var pretendēt uz finansējumu Konkursa ietvaros, ja izpildās šādi nosacījumi:
	1. Pretendents veic vai plāno veikt saimniecisko darbību Ventspilī;
	2. Pretendents sniedzis apliecinājumu, ka gadījumā, ja tiks pieņemts lēmums par atbalsta piešķiršanu, tas pirms finansējuma pirmās daļas saņemšanas nodarbinās vismaz vienu Ventspils pilsētas pašvaldībā deklarētu personu uz projekta īstenošanas laiku, bet ne mazāk par 12 (divpadsmit) mēnešiem;
	3. Pretendentam nav ar tiesas spriedumu pasludināts maksātnespējas process, ar tiesas spriedumu netiek īstenots tiesiskās aizsardzības process vai ar tiesas lēmumu netiek īstenots ārpustiesas tiesiskās aizsardzības process, nav uzsākta bankrota procedūra, nav piemērota sanācija vai mierizlīgums un nav izbeigta saimnieciskā darbība, vai tas neatbilst valsts tiesību aktos noteiktiem kritērijiem, lai tam pēc kreditoru pieprasījuma piemērotu maksātnespējas procedūru;
	4. Pretendents pilnā apmērā un normatīvajos aktos noteiktajos termiņos ir samaksājis nodokļus un citus valsts vai pašvaldību noteiktos obligātos maksājumus (parādu summa līdz EUR 150 netiek ņemta vērā);
	5. Pretendents veic saimniecisko darbību šādās nozarēs:
		1. IKT ražošana (NACE 2.0 klases: 26.11; 26.12; 26.20; 26.30; 26.40; 26.80);
		2. IKT vairumtirdzniecība (NACE 2.0 klases: 46.51; 46.52);
		3. IKT pakalpojumu sniegšana (datorprogrammatūras tiražēšana (NACE 2.0 klases: 58.21; 58.29), telekomunikācijas (NACE 2.0 klases: 61.10; 61.20; 61.30; 61.90), datorprogrammēšana, konsultēšana un ar to saistītas darbības (NACE 2.0 klases: 62.01; 62.02; 62.03; 62.09), datu apstrāde, uzturēšana un ar to saistītas darbības, interneta portālu darbība (NACE 2.0 klases: 63.11; 63.12), datoru, to perifēro iekārtu un sakaru iekārtu remonts (NACE 2.0 klases: 95.11; 95.12).
32. **Konkursa pieteikumu atlases un vērtēšanas kritēriji**
33. Atlases kritēriji:
	1. Pretendenta atbilstība Nolikuma prasībām;
	2. Konkursa pieteikuma atbilstība Nolikuma prasībām un kvalitatīvā vērtējuma kritērijiem (Nolikuma 28. punkts).
34. Kvalitatīvā vērtējuma kritēriji:
	1. piedāvātā IKT risinājuma noderīgums pašvaldības, pašvaldības vai valsts iestādes, vai pašvaldības komersanta funkciju veikšanai un pakalpojumu pilnveidošanai Ventspils pilsētā vai augsts komercializācijas potenciāls tirgū (maksimālais punktu skaits 10, jāiegūst vismaz 1 punkts);
	2. piedāvātā IKT risinājuma jaunrade un inovāciju līmenis (maksimālais punktu skaits 2, jāiegūst vismaz 1 punkts);
	3. piedāvātā IKT risinājuma eksporta un jaunu, ekonomiski pamatotu darba vietu radīšanas potenciāls (maksimālais punktu skaits 2, jāiegūst vismaz 1 punkts);
	4. jaunu pakalpojumu izveidošana (maksimālais punktu skaits 2, jāiegūst vismaz 1 punkts);
	5. plānoto izmaksu pamatojums (maksimālais punktu skaits 3, jāiegūst vismaz 1 punkts. Vērtējums – 1 punkts, ja ir pievienots Darbības plāns, kas paredz turpmākās pārdošanas aktivitātes pēc projekta izstrādes, 2 punkti – ja kopā ar pārdošanas aktivitātēm ir plānotas pamatotas nepieciešamās mārketinga darbības, 3 punkti – ja pārdošanas aktivitātēm paredzēts piesaistīt papildus darbiniekus Ventspils pilsētā);
	6. iesniegts Darbības plāns, kas veicina produkta/pakalpojuma pārdošanu un virzību tirgū (maksimālais punktu skaits 2, jāiegūst vismaz 1 punkts);
	7. plānoto darbību IKT jomā atbilstība vismaz vienai no šādām tēmām:
		1. vieda pārvalde – ietver pakalpojumus un mijiedarbību, kas savieno un, kur nepieciešams, integrē publiskā, privātā un nevalstiskā sektora organizācijas tādā veidā, lai pilsēta var efektīvi funkcionēt kā viena sistēma. IKT risinājumi (infrastruktūra, aparatūra un programmatūra) ir līdzeklis, lai nodrošinātu vienotu un viedu pilsētas pārvaldi;
		2. vieda ekonomika – ietver e-biznesu un e-komerciju, produktivitātes pieaugumu, uz IKT bāzētu, modernu ražošanu un pakalpojumu sniegšanu, uz IKT bāzētas inovācijas, kā arī jaunus produktus, jaunus pakalpojumus un biznesa modeļus, kas tiek radīti pilsētā;
		3. vieda mobilitāte – ietver integrētas transporta un loģistikas sistēmas, ko atbalsta IKT risinājumi. Piemēram, ilgtspējīgas, drošas un savstarpēji savienotas transporta sistēmas var ietvert autobusus, vilcienus, automašīnas, velosipēdus un iedzīvotājus, kas lieto vienu vai vairākus transporta veidus;
		4. vieda vide – ietver viedo enerģētiku, enerģijas pārvades tīklus, enerģijas uzskaiti, piesārņojuma kontroli un uzraudzību, ēku renovāciju un labiekārtošanu, zaļo būvniecību, zaļo pilsētplānošanu, ko atbalsta IKT risinājumi. Vieda vide paredz arī resursu efektīvu izmantošanu, resursu atkārtotu izmantošanu un aizvietošanu, ja tas kalpo iepriekš minētajiem mērķiem. Pilsētas pakalpojumi, tādi kā ielu apgaismojums, atkritumu apsaimniekošana, drenāžas sistēmas, un ūdens resursu sistēmas, kas ar IKT risinājumu palīdzību tiek uzraudzītas, lai novērtētu to darbību, samazinātu piesārņojumu vai uzlabotu pakalpojumu kvalitāti, arī ir atbalstāmi viedas vides piemēri;
		5. viedi iedzīvotāji – ietver e-zināšanas, uz IKT bāzētu darba vidi, pieeju izglītībai un apmācībām, cilvēkresursu vadību, kā arī iekļaujošu sabiedrību, kas uzlabo radošumu un veicina inovācijas pilsētā;
		6. vieda pilsētvide – ietver iedzīvotāju dzīves kvalitāti, rīcību un patēriņu, ko nodrošina IKT radītās iespējas. Vieda pilsētvide paredz arī veselīgu un drošu dzīves telpu pilsētā, kas ietver aktīvu kultūras dzīvi, kā arī labas kvalitātes mājokļus un izmitināšanas iespējas.

(Iegūstamais punktu skaits par katru no 28.9. punktā minētajām tēmām – 1 punkts, jāiegūst vismaz 1 punkts kādā no tēmām).

* 1. Diviem pretendentiem iegūstot vienādu punktu skaitu, priekšroka ir projektam, kurš tiek realizēts ar mazāku atbalsta apjomu.
1. Nepārsniedzot Konkursa ietvaros pieejamā atbalsta apjomu, atbalsts tiek sniegts tiem IKT pilotprojektiem, kuri atbilst visiem atlases kritērijiem, Konkursa mērķim, uzdevumam un kuri ir saņēmuši augstāko novērtējumu kvalitatīvajā vērtējumā.
2. **Konkursa pieteikuma iesniegšana**
3. Pretendentam savs Konkursa pieteikums jāiesūta, vadoties pēc publikācijā par katru atlasi norādītā pieteikumu iesniegšanas termiņa.
4. Nolikuma prasībām atbilstoši noformēts Konkursa pieteikums jāiesniedz Organizētājam elektroniskā formātā (ar drošu elektronisko parakstu un laika zīmogu), nosūtot projekta pieteikumu uz e-pasta adresi: iktpilotprojekti@ventspils.lv.
5. Pretendents var atsaukt iesniegto Konkursa pieteikumu, precizēt to vai iesniegt jaunu Konkursa pieteikumu līdz izsludinātā pieteikumu iesniegšanas termiņa beigām.
6. Katrā atlasē viens Pretendents var iesniegt ne vairāk kā 3 (trīs) savstarpēji nesaistītus Konkursa pieteikumus.
7. **Konkursa pieteikuma noformējums un saturs**
8. Konkursa pieteikuma dokumentiem jābūt sagatavotiem valsts valodā, aizpildot Nolikumam pievienotos failus elektroniski un papīra formā esošus dokumentus pievienojot ieskenētus PDF formātā.
9. Konkursa pieteikumam jāsastāv no aizpildītas un parakstītas pieteikuma veidlapas un tajā norādītajiem pievienojamiem dokumentiem (1. pielikums).
10. Pretendents iesniedz *de minimis* atbalsta uzskaites sistēmā sagatavotas un apstiprinātas veidlapas izdruku (PDF formātā) atbilstoši Ministru kabineta 2018. gada 21. novembra noteikumiem Nr. 715 “Noteikumi par *de minimis* atbalsta uzskaites un piešķiršanas kārtību un *de minimis* atbalsta uzskaites veidlapu paraugiem” vai norāda tās identifikācijas numuru pieteikuma veidlapā.
11. Konkursa pieteikumam vēlams pievienot ieteikuma vēstuli no atbilstošajā nozarē kompetentiem speciālistiem un ziņas (projekta nosaukums, realizācijas vieta, laiks, izmaksas, atsauksmes) par Pretendenta pieredzi līdzīgu projektu realizācijā pēdējo gadu laikā.
12. Konkursa pieteikumu paraksta Pretendents vai Pretendenta paraksta tiesīgā/-ās persona/-as.
13. Pretendenta parakstīts Konkursa pieteikums ir apliecinājums tam, ka Pretendents ir iepazinies ar Nolikumu un piekrīt tajā izvirzītajām prasībām.
14. Pretendents ir atbildīgs par Konkursa pieteikumā ietvertās informācijas patiesumu.
15. **Konkursa pieteikumu izvērtēšanas kārtība**
16. Iesniegtos Konkursa pieteikumus apkopo un to atbilstību Nolikumā noteiktajiem atlases kritērijiem sākotnēji izvērtē Organizētājs. Konkursa pieteikumus, kuri atbilst Nolikumā noteiktajiem atlases kritērijiem, Organizētājs virza izskatīšanai Komisijas sēdē.
17. Komisija no Organizētāja saņemtos pieteikumus vērtē saskaņā ar Nolikumā noteiktajiem kvalitatīvā vērtējuma pamatkritērijiem (Nolikuma 28. punkts), Konkursa mērķi (Nolikuma 7. punkts) un uzdevumu (Nolikuma 8. punkts).
18. Konkursa pieteikumi, kas saņemti pēc attiecīgās atlases termiņa beigām, netiek izskatīti.
19. Komisijai ir tiesības pieprasīt, lai Pretendents precizē informāciju par savu Konkursa pieteikumu, norādot termiņu, līdz kuram Konkursa pieteikuma iesniedzējam jāiesniedz Komisijai papildus informācija.
20. Atzinumu par atbalstāmajiem Konkursa pieteikumiem Komisija pieņem 25 (divdesmit piecu) darba dienu laikā pēc pieteikumu iesniegšanas termiņa beigām.
21. Komisijas atzinums var būt par Pretendenta Konkursa pieteikuma atbalstīšanu, noraidīšanu vai novirzīšanu detalizētākai izstrādei ar iespēju precizētu ideju atkārtoti iesniegt izskatīšanai citā Konkursa pieteikumu izskatīšanas reizē.
22. Komisijas loceklis, pieaicinātais speciālists vai eksperts nepiedalās Konkursam iesniegto Pieteikumu izskatīšanā un atzinuma sniegšanā, ja šīs darbības var ietekmēt attiecīgās personas, tās radinieku (likuma “Par interešu konflikta novēršanu valsts amatpersonu darbībās” izpratnē) vai personas, ar kuru viņam ir kopīga saimniecība, personiskās un mantiskās intereses.
23. Komisijas atzinumam ir ieteikuma raksturs, lēmumu par Konkursa rezultātiem un finansējuma piešķiršanu pieņem Ventspils pilsētas domes izpilddirektors.
24. Par Konkursā iesniegto pieteikumu izskatīšanas rezultātiem Organizētājs rakstiski informē katru projekta iesniedzēju 25 (divdesmit piecu) darba dienu laikā pēc Nolikuma 48. punktā minētā lēmuma pieņemšanas.
25. **Līguma noformēšana un kontrole**
26. Pamatojoties uz Ventspils pilsētas domes izpilddirektora Nolikuma 48. punktā minētā lēmuma par finansējuma piešķiršanu, Organizētājs noslēdz ar atbalstīto projektu īstenotājiem finansēšanas līgumus (2. pielikums), kur ir uzskaitītas prasības, kas jāievēro finansējuma saņēmējam līguma izpildes laikā un pēc līguma izpildes.
27. Pretendentam, kura projekts tiek atbalstīts, līgums ar Organizētāju ir jānoslēdz ne vēlāk kā trīs mēnešu laikā pēc rezultātu paziņošanas. Ja noteiktajā termiņā līgums netiek noslēgts, piešķirtais finansējums var tikt anulēts.
28. Projekts ir jāīsteno tā pieteikumā paredzētajā termiņā. Gala atskaite par projekta norisi jāiesniedz Organizētājam un jāaizstāv Komisijai ne vēlāk, kā divu mēnešu laikā pēc paredzētā projekta īstenošanas beigu termiņa. Gala atskaites neiesniegšana var būt par pamatu iepriekš izsniegtā finansējuma atgriešanai Organizētājam.
29. Projektu finansēšanas līgumu izpildi (t.sk. maksājumu dokumentācijas izvērtēšanu) nodrošina un uzrauga Organizētājs.
30. **Noslēguma jautājumi**
31. Finansējuma saņēmējs nodrošina dokumentu glabāšanu par piešķirto līdzfinansējumu 10 (desmit) fiskālos gadus, sākot no līdzfinansējuma piešķiršanas dienas. Organizētājs nodrošina dokumentu glabāšanu par piešķirto līdzfinansējumu 10 (desmit) fiskālos gadus, sākot no dienas, kurā, saskaņā ar šo Nolikumu, izmaksāts pēdējais piešķirtais individuālais līdzfinansējums saskaņā ar Komisijas regulu Nr.1407/2013.
32. Personas dati tiek apstrādāti ievērojot Eiropas Parlamenta un Padomes Regulu (ES) 2016/679 (2016. gada 27. aprīlis) par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK (Vispārīgā datu aizsardzības regula).
33. Ja tiek konstatēti Komisijas regulas Nr. 1407/2013 prasību pārkāpumi, Pretendentam (Finansējuma saņēmējam) ir pienākums atmaksāt Organizētājam visu projekta ietvaros saņemto valsts atbalstu, kas piešķirts saskaņā ar regulu Nr.1407/2013, kopā ar procentiem, ko publicē Eiropas Komisija saskaņā ar Komisijas 2004. gada 21. aprīļa regulas (EK) Nr. 794/2004, ar ko īsteno Padomes Regulu (ES) 2015/1589, ar ko nosaka sīki izstrādātus noteikumus Līguma par Eiropas Savienības darbību 108. panta piemērošanai, 10. pantu, tiem pieskaitot 100 (simts) bāzes punktus, no dienas, kad valsts atbalsts tika izmaksāts finansējuma saņēmējam līdz tā atgūšanas dienai, ievērojot Komisijas 2004. gada 21.aprīļa regulas (EK) Nr.794/2004, ar ko īsteno Padomes Regulu (ES) 2015/1589, ar ko nosaka sīki izstrādātus noteikumus Līguma par Eiropas Savienības darbību 108. panta piemērošanai, 11. pantā noteikto procentu likmes piemērošanas metodi.

|  |  |  |
| --- | --- | --- |
| Ventspils domes izpilddirektora vietnieks IKT jomā |  | E. Spalāns |